L-għadu wara l-bieb Oħorġu għall-kenn lil ulied Benjamin, minn nofs Ġerusalemm! Doqqu t-tromba f'Tekugħa, u fuq Bet-kerem tellgħu sinjal, għax ġejja l-ħsara mit-Tramuntana, u l-qerda kbira riesqa. Neqridha 'l Bint Sijon, ix-xbejba mħejma u sabiħa. Jiġu r-rgħajja għaliha bl-imrieħel tagħhom; kontriha jwaqqfu l-għerejjex dawramejt, kull wieħed jirgħa fil-qasam tiegħu. "Tħejju għall-battalja kontriha, qumu u nitilgħu f'nofsinhar. Jaħasra għalina, il-jum riesaq lejn tmiemu; u d-dellijiet ta' filgħaxija twalu. Qumu u nitilgħu billejl u neqirdulha l-palazzi!" Għax dan jgħid il-Mulej tal-eżerċti: "Qaċċtu s-siġar tagħha; tellgħu ħajt madwar Ġerusalemm. Din il-belt mogħtija għall-kastig; fiha m'hemmx ħlief moħqrija. Bħalma bir ifawwar ilmijietu, hekk hi tfawwar ħżunietha. Ma tismax fiha ħlief: 'Vjolenza u moħqrija quddiemi ma nilmaħx ħlief mard u ġrieħi.' Tgħallem Ġerusalemm, li ma tmurx qalbi titbiegħed minnek; li ma nagħmilx minnek ħerba, art li ma jgħammar fiha ħadd." Dan jgħid il-Mulej tal-eżerċti: "Laqqtu, laqqtu bħallikieku minn dielja, il-fdal ta' Iżrael, midd idejk fuq il-friegħi bħal min jiġbor l-għeneb." Lil min se nkellem? Lil min inwiddeb li jismagħni? Bla ħtin widnejhom, u ma jistgħux jisimgħu. Araw, il-kelma tal-Mulej żebliħ għalihom, gost biha ma jeħdux! Jien nixgħel b'għadab il-Mulej, ma niflaħx aktar! "Ferrgħu fuq it-tfal fit-triq, u fuq iż-żgħażagħ miġbura flimkien, għax ir-raġel u l-mara jinħatfu f'salt, ix-xiħ u l-mimli bl-għomor. U djarhom jaqgħu f'idejn il-barranin bir-raba' u n-nisa tagħhom f'daqqa. Għax immidd idejja fuq in-nies ta' dal-pajjiż," oraklu tal-Mulej. Miż-żgħir sal-kbir, ilkoll ħsiebhom fis-serq, mill-profeta sal-qassis, ilkoll mogħtija għall-qerq. U jippretendu li jdewwu l-ġerħa tal-poplu tiegħi bħallikieku xejn u jgħidu: "Sliem, Sliem" u mhuwa sliem xejn. Forsi stħaw meta għamlu l-qżiżijiet? Ma stħaw xejn; lanqas biss jafu jiħmaru. Għalhekk għad jaqgħu ma' dawk li diġà waqgħu, jiġġarrfu f'jum kastighom, jgħid il-Mulej. Dan jgħid il-Mulej: "Ieqfu fit-toroq u ħarsu, staqsu għall-mogħdijiet ta' dari , fejn hi t-triq it-tajba u aqbdu lilha, u hekk issibu l-mistrieħ għal ruħkom!" Imma huma wieġbu: 'Fiha ma nimxux.' Jien qegħedt fuqhom l-għassies u għedtilhom: Agħtu widen għal leħen it-tromba.' U huma wieġbu: 'Ma rridux nagħtu widen.' Għalhekk ħa jisimgħu l-ġnus, u tifhem il-ġemgħa x'se jiġri fosthom. Isma', art! Arani, se nġib fuq dan il-poplu ħsara, frott ta' fehmiethom. Għax ma tawx widen għal kliemi u l-liġi tiegħi ċaħduha. X'jiswieli l-inċens ġej minn Saba? U l-kannella tfuħ minn art imbiegħda? Is-sagrifiċċji tal-ħruq tagħkom ma jogħġbunix, u l-vittmi tagħkom ma jgħaxxqunix. Għalhekk dan jgħid il-Mulej: 'Arawni: jien se nqiegħed it-tfixkil għal dan il-poplu, biex fih jitfixklu żgur, il-missirijiet u wliedhom flimkien, il-ġar u sieħbu jinqerdu.' Dan jgħid il-Mulej. Araw! għad jiġi poplu mit-Tramuntana, u ġens kbir jitqanqal minn truf l-art. Il-qaws u l-lanza jaqbdu, qalila u bla ħniena huma; ħosshom ikarwat bħal baħar, riekba fuq iż-żwiemel, lesti għat-taqtigħa kontrik, Bint Sijon. Smajna bil-fama tagħhom, u idejna ntelqu, u qabditna d-diqa, u l-uġigħ ta' mara fil-ħlas. Toħorġux fir-raba', tmorrux fit-triq, għax hemm ix-xabla tal-għadu, u t-twerwir ma' kullimkien. Bint il-poplu tiegħi, ilbes ix-xkora, u tqalleb fl-irmied. Agħmel il-luttu bħallikieku għal iben waħdieni, ibki bl-imrar; għax għal għarrieda fuqna ġej il-qerried. Jien qegħedtlek bħal ġarrab fost il-poplu tiegħi, biex int tistħarreġ u ġġarrab imġibthom, ilkoll kemm huma ribelli fuq li ribelli, mhux ħlief ixerrdu l-qlajja'. Ram u ħadid, ilkoll imħassra. Jonfoħ bil-qawwa l-minfaħ, u r-ram jintemm bin-nar; xejn ma jiswa t-tidwib, il-ħżiena ma tnaqqewx. 'Fidda mormija' jsejħulhom, għax irmiehom il-Mulej.